62024CJ0418
BREITHIÚNAS NA CÚIRTE (an Mór-Dhlísheomra)
14 Aibreán 2026 (
*1
)
(Tarchur chun réamhrialú – Beartas sóisialta – Treoir 1999/70/CE – Comhaontú Réime maidir le hobair ar théarma seasta a thug ETUC, UNICE agus CEEP i gcrích – Conarthaí fostaíochta ar théarma seasta san earnáil phoiblí – Clásal 5 – Bearta chun mí-úsáid conarthaí nó caidrimh fostaíochta ar théarma seasta i ndiaidh a chéile a chosc agus pionós a ghearradh ina leith – Athrú na gconarthaí ar théarma seasta i ndiaidh a chéile ina gconradh ar théarma éiginnte – Reachtaíocht náisiúnta nach gceadaítear athrú den sórt sin léi, ach lena bhforáiltear do bhearta eile chun mí-úsáid den sórt sin a chosc agus chun pionós a ghearradh air – Bearta pionóis éifeachtacha, athchomhairleacha agus comhréireacha)
I gCás C‑418/24 [Obadal] (
i
),
IARRAIDH ar réamhrialú de bhun Airteagal 267 CFAE, ón Tribunal Supremo (an Chúirt Uachtarach, an Spáinn), trí bhreith an 30 Aibreán 2024, a fuarthas ag an gCúirt an 12 Meitheamh 2024, sna himeachtaí
TJ
v
Comunidad de Madrid,
idiragraí:
Ministerio Fiscal,
tugann AN CHÚIRT (an Mór-Dhlísheomra),
agus í comhdhéanta mar seo a leanas: K. Lenaerts, Uachtarán, T. von Danwitz, Leas-Uachtarán, F. Biltgen, K. Jürimäe agus L. Arastey Sahún, Uachtaráin Dlísheomra, S. Rodin, E. Regan, N. Piçarra, A. Kumin (Rapóirtéir), D. Gratsias, M. Gavalec, Z. Csehi, S. Gervasoni, N. Fenger agus R. Frendo, Breithiúna,
Abhcóide Ginearálta: R. Norkus,
Cláraitheoir: R. Stefanova-Kamisheva, Riarthóir,
ag féachaint don nós imeachta i scríbhinn agus tar éis éisteacht an 24 Meitheamh 2025,
tar éis breithniú a dhéanamh ar na barúlacha arna dtíolacadh thar ceann na bpáirtithe seo a leanas:
–
TJ, ag J. Salvador Rebolleda agus Á. Santalices Romero, abogados,
–
Comunidad de Madrid, ag A. Caro Sánchez, letrado,
–
Ministerio Fiscal, ag E. Carrascoso López agus L. M. López Sanz-Aránguez, i gcáil Gníomhairí,
–
Rialtas na Spáinne, ag A. Gavela Llopis agus A. Pérez-Zurita Gutiérrez, i gcáil Gníomhairí,
–
Rialtas na hIodáile, ag S. Fiorentino, i gcáil Gníomhaire, le cúnamh ó L. Fiandaca, avvocato dello Stato,
–
an Coimisiún Eorpach, ag I. Galindo Martín, D. Recchia agus N. Ruiz García, i gcáil Gníomhairí,
tar éis éisteacht le Tuairim an Abhcóide Ghinearálta ag éisteacht an 9 Deireadh Fómhair 2025,
an Breithiúnas seo a leanas:
Breithiúnas
1
Baineann an iarraidh ar réamhrialú le léiriú ar Chlásal 5 den Chomhaontú Réime maidir le hobair ar théarma seasta arna thabhairt i gcrích an 18 Márta 1999 (‘an Comhaontú Réime’), a leagtar amach san Iarscríbhinn a ghabhann le Treoir 1999/70/CE ón gComhairle an 28 Meitheamh 1999 maidir leis an gComhaontú Réime maidir le hobair ar théarma seasta a thug CES, UNICE agus CEEP i gcrích (IO 1999 L 175, lch. 43).
2
Rinneadh an iarraidh seo in imeachtaí idir TJ agus Comunidad de Madrid (Pobal Féinrialaitheach Mhaidrid, an Spáinn) maidir le haicmiú an chaidrimh fostaíochta idir TJ agus an tseirbhís phoiblí sin.
An dlí lena mbaineann
Dlí an Aontais Eorpaigh
Treoir 1999/70
3
Foráiltear mar a leanas leis an gcéad fhomhír d’Airteagal 2 de Threoir 1999/70:
‘Déanfaidh na Ballstáit na dlíthe, na rialacháin agus na forálacha riaracháin a thabhairt i bhfeidhm a bhfuil gá leo chun an Treoir seo a chur i bhfeidhm agus [ní mór dóibh] gach foráil is gá a ghlacadh lena gceadaítear dóibh a bheith in ann ag tráth ar bith na torthaí arna bhforchur leis an Treoir sin a áirithiú. [...]’
[Aistriúchán neamhoifigiúil]
An Comhaontú Réime
4
De réir an dara fomhír den bhrollach a ghabhann leis an gComhaontú Réime:
‘Aithníonn na páirtithe sa chomhaontú seo gurb iad conarthaí ar théarma éiginnte an cineál ginearálta caidrimh fostaíochta idir fostóirí agus oibrithe, agus go leanfaidh siad de bheith amhlaidh. Aithníonn siad freisin go bhfreagraíonn conarthaí fostaíochta ar théarma seasta, in imthosca áirithe, do riachtanais na bhfostóirí agus na n‑oibrithe araon.’
[Aistriúchán neamhoifigiúil]
5
Is mar seo a leanas atá an fhoclaíocht i bpointí 6 agus 8 de bhreithnithe ginearálta an Chomhaontaithe Réime seo:
‘6.
de bhrí gurb iad conarthaí fostaíochta ar théarma éiginnte an fhoirm ghinearálta de chaidrimh fostaíochta agus go gcuireann siad le caighdeán beatha na n‑oibrithe lena mbaineann agus le feabhsú comhlíonta;
[...]
8.
de bhrí gur gné den fhostaíocht iad conarthaí fostaíochta ar théarma seasta in earnálacha, i ngairmeacha agus i ngníomhaíochtaí áirithe a d’fhéadfadh a bheith oiriúnach d’oibrithe agus d’fhostóirí araon’.
[Aistriúchán neamhoifigiúil]
6
Sonraítear an méid seo a leanas i gClásal 5 den Chomhaontú Réime, dar teideal ‘Bearta chun mí-úsáid a chosc’:
‘1.
Chun cosc a chur ar mhí-úsáid a eascraíonn as an úsáid de chonarthaí fostaíochta nó caidrimh fostaíochta ar théarma seasta i ndiaidh a chéile, déanfaidh na Ballstáit, tar éis dul i gcomhairle le comhpháirtithe sóisialta i gcomhréir leis an dlí náisiúnta, le comhaontuithe comhchoiteanna nó le cleachtais chomhchoiteanna, agus/nó déanfaidh na comhpháirtithe sóisialta, i gcás nach bhfuil aon bheart dlí comhionann ann chun mí-úsáid a chosc, ceann amháin nó níos mó de na bearta seo a leanas a thabhairt isteach ar bhealach lena gcuirtear san áireamh riachtanais earnálacha sonracha agus/nó catagóirí oibrithe:
(a)
cúiseanna oibiachtúla lena dtugtar údar maith le conarthaí nó le caidrimh den sórt sin a athnuachan;
(b)
uasré iomlán na gconarthaí fostaíochta nó na gcaidreamh fostaíochta ar théarma seasta i ndiaidh a chéile;
(c)
líon na n‑athnuachan de chonarthaí nó de chaidrimh den sórt sin.
2.
Cinnfidh na Ballstáit, tar éis dul i gcomhairle leis na comhpháirtithe sóisialta agus/nó na comhpháirtithe sóisialta, i gcás inarb iomchuí, faoi cé na coinníollacha a fhéadfar conarthaí fostaíochta nó caidrimh fostaíochta ar théarma seasta:
(a)
a mheas mar bheith “comhleanúnach”;
(b)
a mheas mar chonarthaí nó mar chaidrimh ar thréimhse éiginnte.’
[Aistriúchán neamhoifigiúil]
Dlí na Spáinne
An Bunreacht
7
Foráiltear le hAirteagal 23(2) den Constitución española (Bunreacht na Spáinne) (‘an Bunreacht’) go bhfuil ag na saoránaigh ‘an ceart chun rochtain a fháil, go comhionann, ar dhualgais agus ar phoist phoiblí, faoi réir na gceanglas arna mbunú le dlí’.
8
Foráiltear in Airteagal 103(3) den Bhunreacht, inter alia, go saineoidh an dlí reacht na n‑oifigeach agus go rialóidh sé rochtain ar an státseirbhís i gcomhréir le prionsabail an fhiúntais agus an chumais.
Reacht na n‑oibrithe
9
Foráiltear le hAirteagal 15(3) den Ley del Estatuto de los Trabajadores (an Dlí maidir le Reacht na n‑oibrithe), sa leagan a leanann as Real Decreto Legislativo 2/2015, por el que se aprueba el texto refundido de la Ley del Estatuto de los Trabajadores (Foraithne Ríoga Reachtach 2/2015 lena bhformheastar téacs athmhúnlaithe an Dlí maidir le Reacht na n‑oibrithe), an 23 Deireadh Fómhair 2015 (BOE Uimh. 255, an 24 Deireadh Fómhair 2015, lch. 100224), sa leagan is infheidhme i leith fhíorais na díospóide sna príomhimeachtaí (‘Reacht na n‑oibrithe’), go ‘[m]easfar go dtugtar conarthaí ar théarma seasta arna dtabhairt i gcrích de shárú ar an dlí i gcrích le haghaidh téarma éiginnte’.
10
Foráiltear mar seo a leanas in Airteagal 15(5) de Reacht na n‑oibrithe:
‘Gan dochar d’fhorálacha mhír 1(a), mar aon le míreanna 2 agus 3 den Airteagal seo, gheobhaidh oibrithe arna bhfostú, le briseadh nó gan bhriseadh, le haghaidh tréimhse níos faide ná 24 mhí le linn thréimhse 30 mí d’fhonn an post céanna nó difriúil a dhéanamh sa ghnóthas céanna nó sa ghrúpa céanna gnóthas faoi ar a laghad dhá chonradh ar théarma seasta, bíodh sin go díreach nó trína gcur ar fáil ag gníomhaireachtaí fostaíochta sealadaí agus faoi réir na modhanna conarthacha cosúla nó difriúla ar théarma seasta, stádas oibrithe buana. [...]’
11
Sonraítear sa 15ú foráil bhreise de Reacht na n‑oibrithe, a bhaineann le ‘cur i bhfeidhm na dteorainneacha téarma i leith an chonartha le haghaidh taisc nó seirbhíse arna cinneadh agus i leith conarthaí i ndiaidh a chéile sa tseirbhís phoiblí’, nach bhféadfadh sárú na dteorainneacha sin sa ‘tseirbhís phoiblí agus [...] sna comhlachtaí poiblí a bhfuil naisc acu léi nó a bhraitheann uirthi’ bac a chur le ‘cur i bhfeidhm phrionsabail bhunreachtúla an chomhionannais, an fhiúntais agus an chumais i leith rochtain ar fhostaíocht phoiblí agus nach mbeidh sé ina bhacainn ar an oibleagáid na poist atá faoi cheist a líonadh leis na gnáthnósanna imeachta, i gcomhréir leis na forálacha sa reachtaíocht is infheidhme’, sa chaoi ‘go gcoinníonn an t‑oibrí an post a bhí aige go dtí go líonfar é de bhun na nósanna imeachta thuasluaite, lena marcáiltear deireadh an chaidrimh fostaíochta, chomh fada is nach mbaineann an t‑oibrí sin fostaíocht phoiblí amach ós rud é gur éirigh leis sa nós imeachta comhfhreagrach roghnúcháin’.
EBEP
12
Leasaíodh Real Decreto Legislativo 5/2015, por el que se aprueba el texto refundido de la Ley del Estatuto Básico del Empleado Público (Foraithne Ríoga Reachtach 5/2015 lena bhformheastar téacs athmhúnlaithe den Dlí maidir le Reacht bunúsach na ngníomhairí poiblí) an 30 Deireadh Fómhair 2015 (BOE Uimh. 261 an 31 Deireadh Fómhair 2015, lch. 103105), sa leagan is infheidhme maidir le fíorais na díospóide sna príomhimeachtaí (‘EBEP’), le Ley 20/2021, de medidas urgentes para la reducción de la temporalidad en el empleo público (Dlí 20/2021 maidir leis na bearta práinneacha chun fostaíocht shealadach san earnáil phoiblí a laghdú) an 28 Nollaig 2021 (BOE Uimh. 312 an 29 Nollaig 2021, ‘Dlí 20/2021’).
13
Foráiltear mar seo a leanas in Airteagal 8 de EBEP:
‘1.   Is iad na daoine a chomhlíonann dualgais ar luach saothair sa tseirbhís phoiblí ar mhaithe leis an leas ginearálta gníomhairí poiblí.
2.   Rangófar na gníomhairí poiblí ina:
(a)
n‑oifigigh;
(b)
ngníomhairí neamhbhuana;
(c)
ngníomhairí conarthacha, bíodh siad ina mbaill foirne bhuana, ar théarma éiginnte nó ar théarma seasta;
(d)
bhfoireann chúnta.’
14
De réir Airteagal 11(1) agus (3) de EBEP:
‘1.   Is é atá i gceist le gníomhaire conarthach aon duine, de bhun conradh fostaíochta arna thabhairt i gcrích i scríbhinn, gan beann ar na modhanna earcaíochta dá bhforáiltear le dlí an tsaothair, a chuireann seirbhísí i gcrích ar luach saothair ón tseirbhís phoiblí. De réir a théarma, d’fhéadfadh an conradh a bheith buan, ar théarma éiginnte nó ar théarma seasta.
[...]
3.   Beidh nósanna imeachta um ghníomhairí ar conradh a roghnú poiblí agus rialófar iad i ngach cás le prionsabail an chomhionannais, an fhiúntais agus an chumais. I gcás ball foirne conarthach ar théarma seasta, rialófar freisin iad le prionsabal na gastachta, atá beartaithe chun freastal ar fhorais an riachtanais agus na práinneachta dá dtugtar údar go sainráite.’
15
Foráiltear mar a leanas in Airteagal 55(1) de EBEP:
‘Beidh sé de cheart ag gach saoránach rochtain a fháil ar an bhfostaíocht phoiblí, i gcomhréir le prionsabail bhunreachtúla an chomhionannais, an fhiúntais agus an chumais, agus le forálacha an Reachta seo agus rialacha eile atá i bhfeidhm sa dlíchóras’.
16
Foráiltear mar seo a leanas in Airteagal 70 de EBEP:
‘1.   Beidh riachtanais acmhainní daonna a bhaineann leas as leithdháileadh buiséadach nach mór a chumhdach le hearcú ball foirne nua ina n‑ábhar d’fhógairt fostaíochta poiblí nó líonfar iad trí ionstraim eile chosúil lena mbainisteofar cumhdach riachtanas foirne, agus áirítear ann sin eagrú nósanna imeachta earcaíochta comhfhreagracha le haghaidh na bpost dá bhforáiltear, go dtí de [10 %] sa bhreis, agus socrófar an uastréimhse theorann chun fógra a fhoilsiú. In aon chás, ní mór cur chun feidhme na fógartha i leith na fostaíochta poiblí nó na hionstraime cosúla a dhéanamh laistigh de thréimhse theorann 3 bliana nach féidir síneadh a chur leis.
2.   Beidh fógairt na fostaíochta poiblí nó na hionstraime cosúla, arna formheas gach bliain ag comhlachtaí stiúrthóireachta na seirbhíse poiblí, ina hábhar d’fhoilsiú san iris oifigiúil chomhfhreagrach.
[...]’
17
Tugadh an 17ú foráil bhreise de EBEP isteach le hAirteagal 1(3) de Dhlí 20/2021. Faoi théarmaí an 17ú foráil bhreise sin:
‘1.   Beidh an tseirbhís phoiblí freagrach as comhlíonadh na bhforálacha a leagtar amach sa Reacht seo agus, go háirithe, chun cinntiú go seachnófar aon chineál neamhrialtachta in earcú gníomhairí conarthacha ar théarma seasta agus in ainmniú gníomhairí neamhbhuana.
[...]
2.   Fágfaidh gníomhartha neamhrialta arna ndéanamh san ábhar seo nach mór an dliteanas a cheanglaítear a chur i ngníomh i gcomhréir leis na rialacha atá i bhfeidhm i ngach seirbhís phoiblí.
3.   Beidh aon ghníomh, socrú, comhaontú nó foráil reachtach agus na bearta arna nglacadh chun é a chur i bhfeidhm nó a fhorghníomhú a bhfuil sé mar thoradh air go díreach nó go hindíreach nach gcomhlíonann an riarachán na huastréimhsí le haghaidh comhlíonadh dualgas mar ghníomhaire sealadach go hiomlán neamhbhailí.
[...]
5.   I gcás gníomhairí conarthacha ar théarma seasta, mar gheall ar neamhchomhlíonadh na n‑uastréimhsí chun dualgais a chur i gcrích tugtar ceart chun an chúitimh airgeadais dá bhforáiltear sa mhír seo, gan dochar don chúiteamh a bhféadfadh a bheith dlite as sárú ar dhlí an tsaothair.
Comhfhreagraíonn an cúiteamh sin, i gcás inarb iomchuí, don difríocht idir an t‑uasmhéid de [20] lá luacha saothair sheasta in aghaidh na bliana seirbhíse, laistigh de theorainn [12] íocaíocht mhíosúla, agus an cúiteamh a bheadh ceart ag an ngníomhaire chuige as foirceannadh a chonartha, agus ríomhfar tréimhsí atá níos giorra ná bliain pro rata i leith na míonna arna dtabhairt i gcrích. Tagann an ceart chun an chúitimh sin chun cinn ón dáta a thiocfaidh deireadh go hiarbhír leis na dualgais agus baineann a mhéid go heisiach leis an gconradh as ar eascair an sárú. I gcás go ndeonófar an cúiteamh sin trí phróiseas dlí, fritháireofar na méideanna.
Ní thagann aon cheart chun an chúitimh ar a gcuirtear síos chun cinn má thagann deireadh leis an gcaidreamh fostaíochta mar gheall ar dhífhostú araíonachta arna mheas go bhfuil údar leis nó éirí as go deonach.’
Dlí 20/2021
18
Foráiltear mar seo a leanas in Airteagal 2 de Dhlí 20/2021, dar teideal ‘An próiseas chun fostaíocht ar théarma seasta a chobhsú’:
‘1.   Sa bhreis ar fhorálacha phointe 6 d’Airteagal 19(1) de Ley 3/2017 de Presupuestos Generales del Estado para el año 2017 [(Dlí 3/2017 lena mbunaítear buiséad ginearálta an Stáit le haghaidh 2017), an 27 Meitheamh 2017 (BOE Uimh. 153, an 28 Meitheamh 2017, lch. 53787),] agus pointe 9 d’Airteagal 19(1) de Ley 6/2018 de Presupuestos Generales del Estado para el año 2018 [(Dlí 6/2018 lena mbunaítear buiséad ginearálta an Stáit le haghaidh 2018), an 3 Iúil 2018 (BOE Uimh. 161, an 4 Iúil 2018, lch. 66621),] ceadaítear leis an Dlí sin ráta breise cobhsaithe fostaíochta ar théarma seasta, lena n‑áirítear na poist de chineál struchtúrtha dá bhforáiltear sa bhuiséad arna ndéanamh gan bhriseadh agus ar théarma seasta ar a laghad 3 bliana roimh an 31 Nollaig 2020, gan beann ar an bhfíoras go n‑áirítear nó nach n‑áirítear na poist sin ar liostaí na bpost, táblaí foirne nó foirmeacha eile eagrúcháin acmhainní daonna arna gcur i bhfeidhm sna seirbhísí poiblí difriúla.
[...]
2.   Formheasfar na tairiscintí fostaíochta lena gcuirtear na próisis chobhsaíochta dá dtagraítear i mír 1 agus an próiseas nua cobhsaíochta chun feidhme agus foilseofar iad san hirisí oifigiúla ábhartha roimh an 1 Meitheamh 2022 agus comhordóidh na seirbhísí poiblí inniúla iad.
Foilseofar na fógraí comórtais le haghaidh na nósanna imeachta roghnúcháin atá beartaithe chun na háiteanna a luaitear sna tairiscintí d’fhostaíocht phoiblí a chumhdach roimh an 31 Nollaig 2022.
Tabharfar na nósanna imeachta roghnúcháin seo chun críche roimh an 31 Nollaig 2024.
3.   Ní mór don ráta cumhdaithe post ag oibrithe ar théarma seasta a bheith níos ísle ná [8 %] de na poist struchtúracha.
4.   D’fhéadfadh cur chun feidhme na nósanna imeachta roghnúcháin sin, lena n‑áirithítear i ngach cás comhlíonadh phrionsabail na hiomaíochta gan srian, an chomhionannais, an fhiúntais, an chumais agus na fógraíochta, a bheith ina ábhar d’idirbheartaíocht i ngach réimse de sheirbhís ghinearálta an Stáit, na bpobal féinrialaitheach agus na n‑údarás áitiúla, agus féadfar bearta a ghlacadh laistigh den Comisión de Coordinación del Empleo Público [(an Coimisiún um chomhordú na fostaíochta poiblí, an Spáinn)] chun comhordú cur chun feidhme na nósanna imeachta sin idir na seirbhísí poiblí difriúla a éascú.
[...]
6.   Beidh sé de cheart ag gníomhairí neamhbhuana nó baill den fhoireann chonarthach ar théarma seasta a bhfuil deireadh le teacht ar a gcaidreamh fostaíochta leis an riarachán mar gheall ar theip sa phróiseas roghnaitheach cobhsaíochta, cé go raibh siad i mbun a ndualgas sa cháil sin, chun ranníocaíocht a fháil arb ionann é agus 20 lá luacha saothair sheasta in aghaidh na bliana seirbhíse, agus ríomhfar tréimhsí atá níos giorra ná bliain pro rata i leith na míonna arna dtabhairt i gcrích, go huasmhéid 12 mhí.
Le haghaidh na mball foirne ar théarma seasta, comhfhreagróidh an cúiteamh sin leis an difríocht idir, ar thaobh amháin, uasmhéid 20 lá luacha saothair sheasta in aghaidh na bliana seirbhíse, go huasmhéid 12 mhí, agus, ar an taobh eile, an cúiteamh a fhéadfaidh an t‑oibrí a éileamh mar gheall ar fhoirceannadh a chonartha, agus ríomhfar tréimhsí atá níos giorra ná bliain pro rata i leith na míonna arna dtabhairt i gcrích. I gcás go ndeonófar an cúiteamh sin trí phróiseas dlí, fritháireofar na méideanna.
Ní thugtar ceart don iarrthóir chun cúiteamh airgeadais ar bith a fháil lena easpa rannpháirtíochta sa phróiseas roghnúcháin cobhsaíochta.
[...]’
An díospóid sna príomhimeachtaí agus na ceisteanna a tharchuirtear le haghaidh réamhrialú
19
Tá TJ tar éis a bheith i mbun dualgais cúraim leanaí in ionad oideachasúil poiblí mar ghníomhaire conarthach ón 2 Márta 2016. Bhí a caidreamh fostaíochta bunaithe ar sé chonradh ar théarma seasta i ndiaidh a chéile, a bhí beartaithe chun folúntas a chumhdach nó chun duine a chur in áit oibrí. Tugadh an conradh deireanach astu sin i gcrích an 8 Meán Fómhair 2017.
20
An 19 Iúil 2021, thaisc TJ caingean os comhair Juzgado de lo Social no 13 de Madrid (Cúirt Oibreachais Uimh. 13 Mhaidrid, an Spáinn) ag iarraidh dearbhú go raibh a caidreamh fostaíochta buan nó, mar mhalairt air sin, ar théarma éiginnte neamhbhuan.
21
Le breithiúnas an 13 Márta 2023, sheas an chúirt sin go páirteach leis an gcaingean sin, agus d’aicmigh sí an caidreamh fostaíochta mar ‘chaidreamh fostaíochta ar théarma éiginnte neamhbhuan’, ar an bhforas gur lean an caidreamh sin ar aghaidh le linn tréimhse de bhreis is 3 bliana gan gur líon an fostóir, i gcomhréir le reachtaíocht na Spáinne, an post arna dhéanamh aici.
22
Le breithiúnas an 27 Samhain 2023, dhiúltaigh Sala de lo Social del Tribunal Superior de Justicia de Madrid (Dlísheomra Sóisialta Chúirt Uachtarach Mhaidrid, an Spáinn) don achomharc a rinne TJ. Rinne TJ achomharc os comhair an Tribunal Supremo (an Chúirt Uachtarach, an Spáinn) arb í an chúirt a rinne an tarchur í, ag maíomh gur cheart a caidreamh fostaíochta a aicmiú mar ‘chaidreamh fostaíochta buan’.
23
Maidir le breithiúnas an 22 Feabhra 2024, Consejería de Presidencia, Justicia e Interior de la Comunidad de Madrid agus páirtithe eile (C‑59/22, C‑110/22 agus C‑159/22, EU:C:2024:149), inar thug an Chúirt Bhreithiúnais rialú, inter alia, ar na hoibleagáidí a eascraíonn as Clásal 5 den Chomhaontú Réime tugann an chúirt a rinne an tarchur dá haire go ndearna cúirteanna na Spáinne a dtugtar díospóidí os a gcomhair, amhail na díospóidí atá i gceist sna príomhimeachtaí, an breithiúnas sin a chur i bhfeidhm ar bhealach éagsúil, maidir le caidreamh fostaíochta a aicmiú i gcásanna arb é is príomhthréith dóibh mí-úsáid conarthaí ar théarma seasta i ndiaidh a chéile.
24
De réir na cúirte a rinne an tarchur, atá, mar is léir ón ordú tarchuir, inniúil chun léiriú agus cur i bhfeidhm reatha dhlí na fostaíochta arna nglacadh ag cúirteanna uile na Spáinne a aontú, ba cheart don Chúirt soiléirithe a thabhairt ionas go mbeidh an chúirt sin in ann a chinneadh, chun an díospóid sna príomhimeachtaí a réiteach, an gcomhlíontar Clásal 5 le reachtaíocht na Spáinne, mar a léirítear lena cásdlí.
25
I ndáil leis sin, ar an gcéad dul síos, sonraíonn an chúirt a rinne an tarchur go ndéantar leis an reachtaíocht sin an t‑aitheantas a thugtar do stádas ‘an oibrí bhuain’ san earnáil phoiblí a theorannú do dhaoine a bhaineann fostaíocht phoiblí amach tar éis gur éirigh leo i nós imeachta roghnúcháin i gcomhréir le prionsabail an chomhionannais, an fhiúntais agus an chumais, amhail dá bhforáiltear sa Bhunreacht, agus prionsabail an chomhionannais agus an neamh-idirdhealaithe, a leagtar síos in Airteagail 20 agus 21 den Chairt um Chearta Bunúsacha an Aontais Eorpaigh. Tá feidhm ag na prionsabail sin, thairis sin, i leith oifigeach agus i leith baill foirne chonarthacha freisin. Thairis sin, dá mbeadh rochtain ar stádas ‘an oibrí bhuain’ san earnáil phoiblí de shárú ar na prionsabail sin, d’fhéadfaí an deis rochtana ar fhostaíocht phoiblí a bhaint de náisiúnaigh Ballstát eile faoi na coinníollacha céanna is infheidhme maidir le náisiúnaigh na Spáinne, rud a d’fhágfadh go sárófaí an tsaoirse gluaiseachta d’oibrithe, mar a chumhdaítear in Airteagal 45 CFAE.
26
Os a choinne sin, aicmítear an reachtaíocht sin mar ‘chaidreamh fostaíochta ar théarma éiginnte neamhbhuan’, ón dáta a fostaíodh an duine lena mbaineann ar dtús, an caidreamh idir an riarachán poiblí agus duine, a earcaíodh in éagmais nós imeachta roghnúcháin, ar baineadh mí-úsáid as a chonarthaí fostaíochta ar théarma seasta i ndiaidh a chéile.
27
Ar an dara dul síos, cuireann an chúirt a rinne an tarchur in iúl go bhfuil sé d’éifeacht dhlíthiúil ag an aicmiú sin an caidreamh conarthach a choinneáil ar bun go dtí go líontar go cinntitheach an post atá ag an duine lena mbaineann trí nós imeachta roghnúcháin. Thairis sin, bhainfeadh an t‑oibrí ar théarma éiginnte neamhbhuan leas as na cearta céanna le hoibrithe buana i leith gach gné den chaidreamh fostaíochta, amhail an luach saothair agus an dul chun cinn gairme.
28
Nuair a líontar an post sin go cinntitheach trí nós imeachta roghnúcháin, tagann deireadh leis an gcaidreamh fostaíochta ar théarma éiginnte neamhbhuan, as a n‑eascraíonn íocaíocht cúitimh a chomhfhreagraíonn le 20 lá luacha saothair in aghaidh na bliana seirbhíse, laistigh de theorainn 12 íocaíocht mhíosúla. Ní bheidh an ceart chun an chúitimh sin ag an oibrí lena mbaineann ina raibh na conarthaí ar théarma seasta i ndiaidh a chéile de chineál dlisteanach agus nach raibh siad mí-úsáideach, lena léirítear nach féidir an cúiteamh sin a mheas mar bheith neamhspleách ar gach imthoisc a bhaineann le cineál dlisteanach nó mí-úsáideach úsáid na gconarthaí sin.
29
É sin ráite, tugann an chúirt a rinne an tarchur dá haire go gcomhfhreagraíonn cúiteamh 20 lá luacha saothair in aghaidh na bliana seirbhíse, suas le 12 íocaíocht mhíosúla ar a mhéad, don chúiteamh dá bhforáiltear, faoi dhlí na Spáinne, i gcás foirceannadh conartha fostaíochta ar fhorais oibiachtúla a eascraíonn as riachtanais an ghnóthais, rud a d’fhéadfadh cosc a chur ar an gcúiteamh sin a mheas mar bheart iomchuí chun pionós a ghearradh ar an mí-úsáid a eascraíonn as úsáid conarthaí ar théarma seasta i ndiaidh a chéile agus cosc a chur ar an úsáid sin. I gcás den sórt sin, iarrann an chúirt sin an bhféadfadh íocaíocht an chúitimh reachtúil uasta dá bhforáiltear le dlí na Spáinne i gcás dífhostú éagórach, eadhon cúiteamh a chomhfhreagraíonn do 33 lá luacha saothair in aghaidh na bliana seirbhíse, suas le 24 íocaíocht mhíosúla ar a mhéad, a bheith ina bheart iomchuí den sórt sin.
30
De réir na cúirte a rinne an tarchur, tá an córas dlí a bhaineann leis an gcoincheap ‘caidreamh fostaíochta ar théarma éiginnte neamhbhuan’, mar a thuairiscítear i míreanna 26 go 28 den bhreithiúnas seo, a forbraíodh i gcomhthéacs a cásdlí, i gcomhréir le Clásal 5 den Chomhaontú Réime, a mhéid a fhoráiltear leis an gcóras dlí sin do bhearta atá beartaithe chun pionós a ghearradh ar mhí-úsáid conarthaí ar théarma seasta i ndiaidh a chéile.
31
Measann an chúirt sin freisin go bhfuil bearta eile i nDlí 20/2021 arb é is aidhm dóibh úsáid den sórt sin a chosc agus pionós a ghearradh ina leith.
32
Ar thaobh amháin, tugadh isteach leis an Dlí seo, lena bhforáiltear do próiseas um fhostaíocht phoiblí a chobhsú, bearta sonracha i ndlí na Spáinne, inter alia, ionas nach mbeadh eagrú na nósanna imeachta roghnúcháin neamhspleách ar gach imthoisc a bhaineann le cineál mí-úsáideach úsáid conarthaí ar théarma seasta i ndiaidh a chéile. Cé go bhfuil na nósanna imeachta sin ar fáil d’iarrthóirí nach raibh ina n‑íospartaigh de mhí-úsáid conarthaí den sórt sin, dheonódh an reachtas, i gcomhthéacs an nós imeachta sin, luach cinntitheach do thaithí roimhe sin na n‑oibrithe ar théarma seasta lena mbaineann agus don am arna chaitheamh acu agus iad ag comhlíonadh a gcúraimí, rud a chúitíonn go leordhóthanach an mhí-úsáid a fulaingíodh, agus lena ndéantar a rochtain bhuan ar an bpost mar ‘oibrí buan’ a éascú ag an am céanna.
33
Ar an taobh eile, tugadh foráil bhreise nua isteach in EBEP leis an Dlí sin lena bhforáiltear do chóras dliteanais na seirbhísí poiblí i gcás nach gcomhlíontar, go háirithe, na forálacha maidir le hearcú gníomhairí conarthacha ar théarma seasta.
34
Sna himthosca sin chinn an Tribunal Supremo (an Chúirt Uachtarach), bac a chur ar na himeachtaí agus na ceisteanna seo a leanas a tharchur chuig an gCúirt le haghaidh réamhrialú:
‘1)
Ar an gcéad dul síos, an sáraítear Clásal 5 den [Chomhaontú Réime] le cásdlí [lena ndiúltaítear stádas mar oibrithe buana san earnáil phoiblí a thabhairt d’oibrithe neamhbhuana ar chonarthaí ar théarma éiginnte] [d’fhonn saorghluaiseacht oibrithe a réiteach le] prionsabail an chomhionannais, an fhiúntais, an chumais agus an neamh-idirdhealaithe […]?
2.
Ar an dara dul síos, i gcás freagra dearfach a bheith tugtha ar an [gcéad cheist], an féidir a mheas gur beart iomchuí é cúiteamh athchomhairleach a dheonú d’oibrí neamhbhuan ar chonradh [ar théarma] éiginnte tráth fhoirceannadh a chaidrimh fostaíochta, chun cosc a chur agus, i gcás inarb iomchuí, chun pionós a ghearradh ar an mí-úsáid a eascraíonn as conarthaí ar théarma seasta i ndiaidh a chéile a bheith á n‑úsáid san earnáil phoiblí faoi Chlásal 5 den Chomhaontú Réime?’
Na himeachtaí os comhair na Cúirte
35
D’iarr an chúirt a rinne an tarchur ar an gCúirt go gcuirfí an cás seo faoi réir an nós imeachta brostaithe dá bhforáiltear in Airteagal 105 de Rialacha Nós Imeachta na Cúirte.
36
Le hOrdú an 4 Meán Fómhair 2024, Obadal (C‑418/24, EU:C:2024:717), dhiúltaigh Uachtarán na Cúirte don iarraidh sin. Mheas sé gur tugadh údar le cinneadh go gcinnfeadh an Chúirt an cás seo i dtosach ar chásanna eile, de bhun Airteagal 53(3) dá Rialacha Nós Imeachta sin, le cineál an cháis agus tábhacht na gceisteanna arna n‑ardú leis an gcás sin.
37
An 8 Eanáir 2025, d’iarr rialtas na Spáinne, de bhun an tríú fomhír d’Airteagal 16 de Reacht Chúirt Bhreithiúnais an Aontais Eorpaigh, go suífeadh an Chúirt mar Mhór-Dhlísheomra.
Breithniú ar na ceisteanna a tharchuirtear le haghaidh réamhrialú
Barúlacha a cuireadh faoi bhráid na Cúirte
38
De réir chásdlí socair na Cúirte Breithiúnais, i gcomhthéacs an chomhair idir cúirteanna náisiúnta agus an Chúirt, arna leagan amach in Airteagal 267 CFAE, is faoin gCúirt atá sé freagra áisiúil a thabhairt ar an gcúirt náisiúnta ionas go bhféadfaidh sí an díospóid atá os a comhair a réiteach. Chuige sin, is féidir leis an gCúirt Bhreithiúnais, i gcás inarb iomchuí, na ceisteanna a chuirtear faoina bráid a chur i bhfocail eile. Is faoin gCúirt Bhreithiúnais atá sé, i ndáil leis sin, ag féachaint ar an ábhar go léir a sholáthair an chúirt náisiúnta, agus go háirithe an t‑ábhar sa ráiteas ar na cúiseanna leis an ordú tarchuir, na heilimintí de dhlí an Aontais is gá a léiriú i bhfianaise ábhar na díospóide sna príomhimeachtaí a tharraingt amach (féach breithiúnais an 29 Samhain 1978, Redmond, 83/78, EU:C:1978:214, mír 26, agus an 2 Nollaig 2025, Russmedia Digital agus Inform Media Press, C‑492/23, EU:C:2025:935, mír 44).
39
Sa chás seo, is léir ón gcomhad atá os comhair na cúirte, mar gheall ar mhí-úsáid conarthaí ar théarma seasta i ndiaidh a chéile, gur aicmíodh an caidreamh fostaíochta lena gceanglaítear TJ le Pobal Féinrialaitheach Mhaidrid mar ‘chaidreamh fostaíochta ar théarma éiginnte neamhbhuan’. Sa chomhthéacs sin, féachtar le ceisteanna na cúirte a rinne an tarchur lena fháil amach an gcomhlíontar na ceanglais a eascraíonn as Clásal 5 den Chomhaontú Réime, eadhon an bhfuil bearta leordhóthanacha iontu chun pionós a ghearradh ar mhí-úsáid a eascraíonn as conarthaí nó caidrimh fostaíochta ar théarma seasta i ndiaidh a chéile a úsáid san earnáil phoiblí leis an reachtaíocht náisiúnta agus an cásdlí náisiúnta a bhaineann leis an gcoincheap ‘caidreamh fostaíochta ar théarma éiginnte neamhbhuan’.
40
I ndáil leis sin, sonraíonn an chúirt sin go gcuirtear cosc leis an reachtaíocht náisiúnta, arna léiriú leis an gcásdlí náisiúnta, ar aitheantas a thabhairt do stádas an ‘oibrí bhuain’ san earnáil phoiblí d’oibrithe, amhail TJ, a bhí faoi réir mí-úsáid conarthaí ar théarma seasta i ndiaidh a chéile. Measann sí, áfach, go bhfuil an cásdlí sin i gcomhréir le Clásal 5 den Chomhaontú Réime, os rud é go bhfuil caidreamh fostaíochta oibrí den sórt sin aicmithe mar ‘chaidreamh fostaíochta ar théarma éiginnte neamhbhuan’ agus gurb ionann aicmiú den sórt sin agus beart lena gceadaítear pionós a ghearradh ar an mí-úsáid sin. Thairis sin, de réir na cúirte sin, tá bearta eile sa reachtaíocht náisiúnta lena saothraítear an cuspóir céanna, go háirithe an beart arb é atá ann, ag deireadh an chaidrimh fostaíochta sin, cúiteamh a íoc a chomhfhreagraíonn do 20 lá luacha saothair in aghaidh na bliana seirbhíse, suas le 12 íocaíocht mhíosúla ar a mhéad, nó fiú cúiteamh a chomhfhreagraíonn do 33 lá luacha saothair in aghaidh na bliana seirbhíse, suas le 24 íocaíocht mhíosúla ar a mhéad. Áirítear ar na bearta eile sin freisin na bearta dá bhforáiltear le Dlí 20/2021, eadhon córas maidir le dliteanas riarachán poiblí agus eagrú nósanna imeachta roghnúcháin.
41
Sonraíonn an chúirt a rinne an tarchur, áfach, i bhfianaise, ar an gcéad dul síos, na bhfreagraí a thug an Chúirt ar na ceisteanna a tarchuireadh sa chás as ar eascair breithiúnas an 22 Feabhra 2024, Consejería de Presidencia, Justicia e Interior de la Comunidad de Madrid agus páirtithe eile (C‑59/22, C‑110/22 agus C‑159/22, EU:C:2024:149), agus, ar an dara dul síos, an chaoi go ndearna cúirteanna na Spáinne ar tugadh díospóidí os a comhair maidir le caidreamh fostaíochta a aicmiú i gcás mí-úsáid conarthaí ar théarma seasta i ndiaidh a chéile san earnáil phoiblí, amhail sa chás sna príomhimeachtaí, an breithiúnas sin a chur i bhfeidhm ar bhealach difriúil, go bhfuil amhras fós ann maidir leis an gceist an bhfuil na bearta dá dtagraítear sa mhír roimhe seo i gcomhréir le Clásal 5 den Chomhaontú Réime.
42
Sna himthosca sin, ní mór a mheas go n‑iarrann an chúirt a rinne an tarchur, go bunúsach, lena ceisteanna, ar cheart iad a scrúdú le chéile, an gá Clásal 5 den Chomhaontú Réime a léiriú sa chaoi go gcuirtear cosc leis, ar an gcéad dul síos, ar reachtaíocht náisiúnta, mar a léirítear í sa chásdlí náisiúnta, lena bhforáiltear, mar bheart atá beartaithe chun pionós a ghearradh ar mhí-úsáid a eascraíonn as úsáid conarthaí ar théarma seasta i ndiaidh a chéile, go ndéanfaí na conarthaí sin a athrú ina ‘gcaidreamh fostaíochta ar théarma seasta neamhbhuan’ agus, ar an dara dul síos, gur bearta leordhóthanacha iad sraith beart arb é atá iontu cúiteamh ar ráta comhréidh a íoc, faoi réir uasteorainn dhúbailte, ar fhoirceannadh an chaidrimh fostaíochta sin, córas dliteanais seirbhísí poiblí agus eagrú nósanna imeachta roghnúcháin, chun mí-úsáid den sórt sin a chosc.
43
Is léir ón gcásdlí socair go sanntar cuspóir ginearálta do na Ballstáit le pointe 1 de Chlásal 5 den Chomhaontú Réime, arb ionann sin agus mí-úsáid den sórt sin a eascraíonn as úsáid na gconarthaí sin nó caidrimh fostaíochta ar théarma seasta i ndiaidh a chéile a chosc, agus rogha na modhanna chun é sin a bhaint amach á ligean dóibh, ar an gcoinníoll nach dtarraingíonn siad amhras ar chuspóir nó éifeachtacht an Chomhaontaithe Réime (féach, chuige sin, breithiúnais an 15 Aibreán 2008, Impact, C‑268/06, EU:C:2008:223, mír 70, agus an 4 Meán Fómhair 2025, Pelavi, C‑253/24, EU:C:2025:660, mír 51 agus an cásdlí dá dtagraítear).
44
Mar atá curtha in iúl ag an gCúirt, ní leagtar síos oibleagáid ghinearálta ar na Ballstáit leis an gComhaontú Réime lena gceanglaítear orthu foráil a dhéanamh maidir le conarthaí fostaíochta ar théarma seasta a athrú ina gconarthaí ar théarma éiginnte. Go bunúsach, fágtar faoi na Ballstáit é, i bprionsabal, le Clásal 5(2) den Chomhaontú Réime, na coinníollacha a chinneadh faoina measfar conarthaí fostaíochta ar théarma seasta nó caidrimh fostaíochta ar théarma seasta a bheith tugtha i gcrích ar feadh tréimhse éiginnte. Dá bhrí sin, ní leagtar síos sa Chomhaontú Réime na coinníollacha faoina bhféadfar conarthaí ar théarma éiginnte a úsáid (breithiúnais an 4 Iúil 2006, Adeneler agus páirtithe eile, C‑212/04, EU:C:2006:443, míreanna 81 agus 91, agus an 4 Meán Fómhair 2025, Pelavi, C‑253/24, EU:C:2025:660, mír 56).
45
Ní leagtar síos le Clásal 5 den Chomhaontú Réime aon phionós sonrach ach oiread i gcás ina bhfaightear amach go ndearnadh mí-úsáid I gcás den sórt sin, is faoi na húdaráis náisiúnta atá sé bearta a ghlacadh nach mór cineál ní hamháin comhréireach a bheith acu, ach freisin atá leordhóthanach, éifeachtach agus athchomhairleach chun éifeachtacht iomlán na rialacha arna nglacadh de bhun an Chomhaontaithe Réime a áirithiú (breithiúnais an 4 Iúil 2006, Adeneler agus páirtithe eile, C‑212/04, EU:C:2006:443, míreanna 93 agus 94, agus an 13 Eanáir 2022, MIUR agus Ufficio Scolastico Regionale per la Campania, C‑282/19, EU:C:2022:3, mír 81 agus an cásdlí dá dtagraítear).
46
I gcás mí-úsáid conarthaí nó caidreamh fostaíochta ar théarma seasta, ní mór go mbeifear in ann beart lena dtugtar na ráthaíochtaí éifeachtacha agus comhionanna i leith cosaint oibrithe a chur i bhfeidhm chun pionós a ghearradh go cuí ar an mí-úsáid sin agus chun fáil réidh le hiarmhairtí an tsáraithe ar dhlí an Aontais. De réir fhoclaíocht na chéad mhíre d’Airteagal 2 de Threoir 1999/70, ní mór do na Ballstáit ‘gach foráil is gá a ghlacadh lena gceadaítear dóibh a bheith in ann ag tráth ar bith na torthaí arna bhforchur leis an Treoir [sin] a áirithiú’ (breithiúnais an 4 Iúil 2006, Adeneler agus páirtithe eile, C‑212/04, EU:C:2006:443, mír 102, agus an 13 Eanáir 2022, MIUR agus Ufficio Scolastico Regionale per la Campania, C‑282/19, EU:C:2022:3, mír 84 agus an cásdlí dá dtagraítear).
47
Leanann sé ó chásdlí na Cúirte Breithiúnais, chun go bhféadfar a mheas go bhfuil reachtaíocht náisiúnta, i gcás inarb iomchuí, mar a léirítear í sa chásdlí náisiúnta, lena gcuirtear toirmeasc, san earnáil phoiblí, ar chonarthaí ar théarma seasta i ndiaidh a chéile a athrú ina gconradh fostaíochta ar théarma éiginnte, mar bheith i gcomhréir leis an gComhaontú Réime, nach mór beart éifeachtach eile a áireamh i ndlíchóras intíre an Bhallstáit lena mbaineann, san earnáil sin, chun mí-úsáid conarthaí ar théarma seasta i ndiaidh a chéile a chosc agus, i gcás inarb iomchuí, pionós a ghearradh air sin (breithiúnais an 7 Meán Fómhair 2006, Marrousu agus Sardino, C‑53/04, EU:C:2006:517, mír 49 agus an 7 Aibreán 2022, Ministero della Giustizia agus páirtithe eile (Stádas giúistísí Iodálacha), C‑236/20, EU:C:2022:263, mír 62 agus an cásdlí dá dtagraítear).
48
I ndáil leis sin, ní mór a mheabhrú nach faoin gCúirt atá sé rialú a thabhairt maidir le léiriú ar fhorálacha den dlí náisiúnta, ós rud é go mbaineann an misean sin leis na cúirteanna náisiúnta inniúla, nach mór a chinneadh cé acu an gcomhlíontar na ceanglais arna leagan amach i gClásal 5 den Chomhaontú Réime agus an ráthaítear éifeachtacht an chlásail sin leis an reachtaíocht náisiúnta is infheidhme, arna léiriú ag na cúirteanna náisiúnta (féach, i ndáil leis sin, breithiúnas an 13 Eanáir 2022, MIUR agus Ufficio Scolastico Regionale per la Campania, C‑282/19, EU:C:2022:3, mír 86 agus an cásdlí dá dtagraítear).
49
Dá bhrí sin, is faoin gcúirt a rinne an tarchur atá sé measúnú a dhéanamh ar a mhéid a fhágann na coinníollacha maidir le cur i bhfeidhm agus cur chun feidhme éifeachtach na bhforálacha ábhartha atá i gceist sna príomhimeachtaí gur bearta iomchuí iad, eadhon bearta éifeachtacha, athchomhairleacha agus comhréireacha, chun pionós a ghearradh go cuí ar mhí-úsáid conarthaí nó caidrimh fostaíochta ar théarma seasta i ndiaidh a chéile agus chun deireadh a chur le hiarmhairtí an tsáraithe ar dhlí an Aontais (féach, i ndáil leis sin, breithiúnas an 13 Eanáir 2022, MIUR agus Ufficio Scolastico Regionale per la Campania, C‑282/19, EU:C:2022:3, mír 87 agus an cásdlí dá dtagraítear).
50
É sin ráite, féadfaidh an Chúirt, agus réamhrialú á thabhairt aici, soiléiriú a thabhairt, i gcás inarb iomchuí, chun treoir a thabhairt don chúirt a rinne an tarchur ina measúnú (breithiúnas an 13 Eanáir 2022, MIUR agus Ufficio Scolastico Regionale per la Campania, C‑282/19, EU:C:2022:3, mír 88 agus an cásdlí dá dtagraítear).
Athrú na gconarthaí ar théarma seasta i ndiaidh a chéile ina ‘gcaidreamh fostaíochta ar théarma éiginnte neamhbhuan’
51
Is léir ón ordú tarchuir, i gcás ina mbaineann seirbhís phoiblí de chuid na Spáinne mí-úsáid as conarthaí ar théarma seasta i ndiaidh a chéile, go n‑aicmíonn an chúirt náisiúnta, a bhfuil an díospóid idir an t‑oibrí lena mbaineann agus an tseirbhís sin os a comhair, na conarthaí sin mar bheart lena ngearrtar pionós ar mhí-úsáid den sórt sin, mar ‘chaidreamh fostaíochta ar théarma éiginnte neamhbhuan’. Bíonn éifeachtaí ag aicmiú den sórt sin ar an gcaidreamh fostaíochta idir na daoine lena mbaineann ón dáta a fostaíodh an t‑oibrí sin ar dtús agus ní féidir é a aithint ach amháin de bhua cinneadh breithiúnach.
52
Tugann an chúirt a rinne an tarchur dá haire gur tugadh isteach an coincheap ‘caidreamh fostaíochta ar théarma éiginnte neamhbhuan’ trí athbhreithniú breithiúnach ós rud é nach féidir, faoin dlí náisiúnta, stádas ‘oibrithe conarthacha buana’ a thabhairt d’oibrithe a bhí faoi réir mí-úsáid conarthaí ar théarma seasta i ndiaidh a chéile, ós rud é go bhfuair na hoibrithe sin rochtain ar an bhfostaíocht phoiblí trí bhíthin nós imeachta roghnúcháin atá i gcomhréir le prionsabail an chomhionannais, an fhiúntais agus an chumais, mar a chumhdaítear sa dlí náisiúnta, agus go háirithe sa Bhunreacht.
53
Is é éifeacht dhlíthiúil an aicmithe mar ‘chaidreamh fostaíochta ar théarma éiginnte neamhbhuan’ nach féidir an conradh ar théarma seasta deireanach a tugadh i gcrích idir an t‑oibrí agus an tseirbhís phoiblí a fhoirceannadh, agus mar thoradh air sin go gcoinnítear an caidreamh conarthach idir na ndaoine lena mbaineann ar bun go dtí go líontar go cinntitheach an post atá ag an oibrí lena mbaineann trí nós imeachta roghnúcháin. Dá bhrí sin, mar a chuir an chúirt a rinne an tarchur in iúl, go bunúsach, tagann deireadh leis an gcaidreamh conarthach nuair a bhíonn teagmhas ar leith ann, amhail tabhairt i gcrích nós imeachta roghnúcháin.
54
Dá bhrí sin, ní mór oibrí ar aicmíodh a chaidreamh fostaíochta mar ‘chaidreamh fostaíochta ar théarma éiginnte neamhbhuan’ a mheas mar ‘oibrí ar théarma seasta’ de réir bhrí an Chomhaontaithe Réime (féach, chuige sin, breithiúnas an 22 Feabhra 2024, Consejería de Presidencia, Justicia e Interior de la Comunidad de Madrid agus páirtithe eile, C‑59/22, C‑110/22 agus C‑159/22, EU:C:2024:149, mír 66) agus, dá bhrí sin, ní mór a mheas go bhfuil an caidreamh idir an t‑oibrí sin agus an tseirbhís phoiblí lena mbaineann fós ina chaidreamh fostaíochta ar théarma seasta de réir bhrí an Chomhaontaithe Réime sin.
55
Mheas an Chúirt freisin nach mór Clásal 5 den Chomhaontú Réime a léiriú sa chaoi go gcumhdaítear leis an bhfrása ‘úsáid conarthaí nó caidrimh fostaíochta ar théarma seasta i ndiaidh a chéile’, atá san chlásal sin, cás inar cuireadh síneadh go huathoibríoch leis an gcaidreamh fostaíochta ar théarma seasta lena gceanglaítear an t‑oibrí sin agus an tseirbhís sin, mar gheall nár eagraigh an tseirbhís phoiblí lena mbaineann, sa teorainn ama arna leagan síos, nós imeachta roghnúcháin d’fhonn an post a dhéanann an t‑oibrí ar théarma éiginnte neamhbhuan a líonadh, ar bhealach críochnaitheach (breithiúnas an 22 Feabhra 2024, Consejería de Presidencia, Justicia e Interior de la Comunidad de Madrid agus páirtithe eile, C‑59/22, C‑110/22 agus C‑159/22, EU:C:2024:149, mír 82).
56
Dá bhrí sin, ní chuireann athrú conarthaí ar théarma seasta i ndiaidh a chéile ina ‘gcaidreamh fostaíochta ar théarma éiginnte neamhbhuan’ cosc ar mhí-úsáid conarthaí den sórt sin a leathnú, ós rud é go bhfuil an caidreamh conarthach idir na daoine lena mbaineann fós de chineál sealadach agus, dá bhrí sin, go ndéanann sé staid éagobhsaí an oibrithe lena mbaineann a bhuanú.
57
I ndáil leis sin, ní mór a mheabhrú go bhfuil sé mar aidhm ag Clásal 5 den Chomhaontú Réime ceann de na cuspóirí arna saothrú leis an gComhaontú Réime sin a chur chun feidhme, eadhon úsáid conarthaí nó caidrimh fostaíochta ar théarma seasta i ndiaidh a chéile, arna meas mar fhoinse fhéideartha mí-úsáide chun dochair oibrithe, trí fhoráil a dhéanamh do líon áirithe forálacha cosantacha íosta atá beartaithe chun seachaint go n‑éireodh cás na bhfostaithe níos éagobhsaí (féach, i ndáil leis sin, breithiúnas an 19 Márta 2020, Sánchez Ruiz agus páirtithe eile, C‑103/18 agus C‑429/18, EU:C:2020:219, mír 53 agus an cásdlí dá dtagraítear).
58
Go deimhin, mar a leanann sé ón dara fomhír de bhrollach an Chomhaontaithe Réime, agus ó phointí 6 agus 8 de bhreithnithe ginearálta an Chomhaontaithe Réime sin, meastar leas chobhsaíocht na fostaíochta mar bheith ina phríomhghné de chosaint oibrithe, cé nach féidir freastal ar riachtanais fostóirí agus oibrithe ach in imthosca áirithe le conarthaí fostaíochta ar théarma seasta (breithiúnas an 19 Márta 2020, Sánchez Ruiz agus páirtithe eile, C‑103/18 agus C‑429/18, EU:C:2020:219, mír 54 agus an cásdlí dá dtagraítear).
59
Sna himthosca sin, ní féidir beart náisiúnta arna ghlacadh trí chinneadh breithiúnach, lena ndéantar, chun pionós a ghearradh ar mhí-úsáid conarthaí ar théarma seasta i ndiaidh a chéile, na conarthaí sin a athrú ina gcaidreamh fostaíochta sealadach, amhail ‘caidreamh fostaíochta ar théarma éiginnte neamhbhuan’, a mheas mar bheart lena ngearrtar pionós cuí ar an úsáid sin agus lena ndéantar iarmhairtí an tsáraithe ar dhlí an Aontais a chur ar neamhní, i gcomhréir leis na ceanglais a mheabhraítear i míreanna 45 agus 46 den bhreithiúnas seo. Le beart den sórt sin, coinnítear staid éagobhsaí an oibrí lena mbaineann agus, dá bhrí sin, caitear amhras ar éifeachtacht an Chomhaontaithe Réime.
60
Mar a thug an tAbhcóide Ginearálta faoi deara i mír 97 dá Thuairim, go bunúsach, fiú más rud é, sa chás seo, mar a luann an chúirt a rinne an tarchur, go bhfuil cearta ag baill foirne neamhbhuana ar théarma éiginnte atá coibhéiseach le cearta ball foirne buan, go háirithe ó thaobh luacha saothair agus dul chun cinn gairme de, ní cheadaítear le coibhéis den sórt sin, áfach, do bhaill foirne neamhbhuana ar théarma éiginnte, amhail baill foirne bhuana, tairbhe a bhaint as cobhsaíocht na fostaíochta a ceapadh, mar a mheabhraítear i mír 58 den bhreithiúnas seo, mar phríomhghné den chosaint arna deonú leis an gComhaontú Réime d’oibrithe.
61
Leanann sé ó na breithnithe roimhe seo nach mór Clásal 5 den Chomhaontú Réime a léiriú sa chaoi go gcuirtear cosc leis ar reachtaíocht náisiúnta, mar a léirítear í sa chásdlí náisiúnta, lena bhforáiltear, mar bheart atá beartaithe chun pionós a ghearradh ar mhí-úsáid a eascraíonn as úsáid conarthaí ar théarma seasta i ndiaidh a chéile, de réir bhrí Chlásal 5, go ndéanfaí na conarthaí sin a athrú ina ‘gcaidreamh fostaíochta ar théarma seasta neamhbhuan’, ós rud é nach féidir pionós cuí a ghearradh ar an mí-úsáid sin ná na hiarmhairtí a bhaineann le sárú ar dhlí an Aontais a neamhniú leis an mbeart sin, a mhéid a dhéantar caidreamh fostaíochta de chineál sealadach a choinneáil leis an gclásal sin agus, dá bhrí sin, staid éagobhsaí an oibrí lena mbaineann a bhuanú.
Íocaíocht cúitimh
62
Is léir ón ordú tarchuir, i gcomhréir le dlí na Spáinne, go bhfuil cúiteamh ar ráta comhréidh, arb ionann é agus 20 lá luacha saothair in aghaidh na bliana seirbhíse, suas le 12 íocaíocht mhíosúla ar a mhéad, iníoctha le hoibrí a bhfuil conradh neamhbhuan tréimhse éiginnte aige nuair a fhoirceanntar a chonradh fostaíochta mar gheall ar earcú duine eile chuig an bpost lena mbaineann, tar éis nós imeachta roghnúcháin, lena nglactar leis gur ghlac an t‑oibrí sin páirt sa nós imeachta sin agus nár ghlac sé páirt ann, nó nach raibh sé rannpháirteach sa nós imeachta sin.
63
Sonraíonn an chúirt a rinne an tarchur nach bhfuil an t‑oibrí lena mbaineann i dteideal an liúntais sin ach amháin má tá sé nasctha leis an riarachán trí chaidreamh fostaíochta ar théarma éiginnte neamhbhuan, a bhfuil a aicmiú mar thoradh ar mhí-úsáid neamhdhlisteanach arna baint ag an riarachán sin as conarthaí ar théarma seasta i ndiaidh a chéile. Ar an gcaoi sin, de réir na cúirte sin, ní fhéadfaí an cúiteamh sin a mheas mar bheith neamhspleách ar gach breithniú a bhaineann le cineál dlisteanach nó mí-úsáideach úsáid na gconarthaí sin. Dá bhrí sin, is beart é lena bhféadfar mí-úsáid conarthaí ar théarma seasta i ndiaidh a chéile a chosc agus pionós a ghearradh ina leith.
64
Tugann an chúirt sin dá haire, áfach, go gcomhfhreagraíonn cúiteamh 20 lá luacha saothair in aghaidh na bliana seirbhíse, suas le 12 íocaíocht mhíosúla ar a mhéad, don chúiteamh dá bhforáiltear, faoi dhlí na Spáinne, i gcás foirceannadh conartha fostaíochta ar fhorais oibiachtúla a eascraíonn as riachtanais an ghnóthais, rud a d’fhéadfadh cosc a chur ar an gcúiteamh sin a mheas mar bheart iomchuí chun pionós a ghearradh ar an mí-úsáid a eascraíonn as úsáid den sórt sin. I gcás den sórt sin, iarrann an chúirt sin an bhféadfadh íocaíocht an chúitimh reachtúil uasta dá bhforáiltear le dlí na Spáinne i gcás dífhostuithe éagóracha, eadhon cúiteamh a chomhfhreagraíonn do 33 lá luacha saothair in aghaidh na bliana seirbhíse, suas le 24 íocaíocht mhíosúla ar a mhéad, a bheith ina bheart iomchuí den sórt sin.
65
Is fíor go nglactar leis, mar a thugann an chúirt a rinne an tarchur faoi deara, leis an gcúiteamh ar ráta comhréidh a íoctar i gcás ina ndéantar an caidreamh fostaíochta ar théarma éiginnte neamhbhuan a fhoirceannadh, go raibh an t-oibrí lena mbaineann ina íospartach de mhí-úsáid neamhdhlisteanach a baineadh as conarthaí ar théarma seasta i ndiaidh a chéile.
66
Mar sin féin, is amhlaidh fós gur cnapshuim chúitimh é nach n‑íoctar don oibrí lena mbaineann ach amháin nuair a dhéantar an caidreamh fostaíochta a fhoirceannadh mar gheall gur earcaíodh duine eile sa phost a bhí ag an oibrí sin roimhe sin.
67
Ní mór a shoiléiriú freisin, i gcás inarb é cúiteamh airgeadais an beart a roghnaíonn Ballstát chun mí-úsáid conarthaí ar théarma seasta i ndiaidh a chéile a chosc agus pionós a ghearradh ina leith, faoi Chlásal 5 den Chomhaontú Réime, go gceanglaítear ar an Stát sin an díobháil a bhain don oibrí a ndearnadh mí-úsáid den sórt sin air a chúiteamh go hiomlán. I ndáil leis sin, chinn an Chúirt go gceanglaítear le prionsabal an chúitimh iomláin as an damáiste a rinneadh agus le prionsabal na comhréireachta ar na Ballstáit foráil a dhéanamh maidir le cúiteamh leordhóthanach, a théann níos faide ná cúiteamh atá de chineál siombalach amháin, gan, áfach, dul thar chúiteamh iomlán as an damáiste a bhain d’oibrí den sórt sin (breithiúnas an 8 Bealtaine 2019, Rossato agus Conservatorio di Musica F.A. Bonporti, C‑494/17, EU:C:2019:387, míreanna 42 agus 43 agus an cásdlí dá dtagraítear).
68
Chun méid an chúitimh atá beartaithe chun an damáiste a fulaingíodh mar thoradh ar mhí-úsáid conarthaí ar théarma seasta i ndiaidh a chéile a shlánú a chinneadh, ní mór, i bprionsabal, imthosca uile an cháis a chur san áireamh, go háirithe cineál na ndualgas a chomhlíonann an t‑oibrí atá i gceist agus líon agus fad carnach na gconarthaí atá i gceist. Ba cheart measúnú a dhéanamh ar mhéid an chúitimh freisin ar bhonn na mbuntáistí airgeadais a bheadh an duine lena mbaineann in ann a éileamh in éagmais mí-úsáide agus ar bhonn an damáiste a fulaingíodh mar thoradh ar an staid éiginnteachta ina raibh an duine lena mbaineann.
69
Cé go bhfuil sé de rogha ag na Ballstáit, ar fúthu atá sé bearta comhréireacha, éifeachtacha agus athchomhairleacha a ghlacadh chun éifeachtacht iomlán na bhforálacha arna nglacadh de bhun an Chomhaontaithe Réime a ráthú, córais pionós agus cúitimh a cheapadh i bhfoirm íocaíochtaí ar ráta comhréidh, ní mór do na córais sin a bheith in ann ní hamháin cúiteamh leordhóthanach a áirithiú as an damáiste a fulaingíodh mar thoradh ar mhí-úsáid conarthaí ar théarma seasta i ndiaidh a chéile, ach ní mór dóibh freisin pionós a ghearradh ar na sáruithe arna gcinneadh ar leibhéal iomchuí.
70
Sa chás seo, tá an cnapshuim chúitimh atá dlite don oibrí ar théarma éiginnte neamhbhuan, nuair a dhéantar a chaidreamh fostaíochta a fhoirceannadh, faoi réir uasteorainn dhúbailte, eadhon teorainn 20 lá luacha saothair in aghaidh na bliana seirbhíse agus teorainn 12 íocaíocht mhíosúla. Ina dhiaidh sin, ní féidir cúiteamh den sórt sin a bheith ina leigheas comhréireach agus éifeachtach i gcásanna mí-úsáide a théann thar thréimhse áirithe blianta, nó ina leigheas leordhóthanach agus iomlán as an damáiste atá mar thoradh ar mhí-úsáid den sórt sin (féach, chuige sin, breithiúnas an 13 Meitheamh 2024, DG de la Función Pública, Generalitat de Catalunya agus Departamento de Justicia de la Generalitat de Catalunya, C‑331/22 agus C‑332/22, EU:C:2024:496, mír 81). Is amhlaidh atá i gcás chúiteamh 33 lá luacha saothair in aghaidh na bliana seirbhíse, suas le huasmhéid 24 íocaíocht mhíosúla, dá bhforáiltear i gcás dífhostú éagórach, go measann an chúirt a rinne an tarchur a bheith in ann mí-úsáid a eascraíonn as úsáid sraitheanna conarthaí ar théarma seasta a chosc agus pionós a ghearradh air, ós rud é go bhforáiltear leis an gcúiteamh sin d’uasteorainn dhúbailte freisin.
71
Ina theannta sin, mar a thug an tAbhcóide Ginearálta faoi deara, go bunúsach, i míreanna 111 agus 117 dá Thuairim, ós rud é nach n‑íoctar liúntais den sórt sin ach amháin nuair a fhoirceanntar an caidreamh fostaíochta mar gheall ar thabhairt chun críche an nós imeachta roghnúcháin, is cosúil nach bhféadfaí gach cás mí-úsáide a leigheas go héifeachtach le híocaíocht an liúntais sin, ós rud é gur cosúil nach bhfuil oibrithe a théann ar scor, a éiríonn as oifig nó a dhífhostaítear roimh dheireadh an nós imeachta roghnúcháin in ann tairbhe a bhaint astu.
72
Leanann sé ón méid sin gur cosúil nach bhfuil cúiteamh den sórt sin de chineál chun fáil réidh le hiarmhairtí an tsáraithe ar dhlí an Aontais, i ngach cás mí-úsáid conarthaí ar théarma seasta i ndiaidh a chéile, de shárú ar na ceanglais a luaitear i míreanna 45 agus 46 den bhreithiúnas seo.
73
Leanann sé ón méid sin roimhe seo nach mór Clásal 5 den Chomhaontú Réime a léiriú sa chaoi nach beart leordhóthanach é cúiteamh ar ráta comhréidh a íoc, faoi réir uasteorainn dhúbailte, ar fhoirceannadh caidrimh fostaíochta oibrí a bhfuil mí-úsáid bainte ag a fhostóir as conarthaí den sórt sin chun mí-úsáid a eascraíonn as úsáid conarthaí ar théarma seasta i ndiaidh a chéile a chosc agus pionós a ghearradh air, de réir bhrí Chlásal 5, i gcás nach féidir pionós cuí a ghearradh ar an mí-úsáid sin leis an gcúiteamh sin nó fáil réidh le hiarmhairtí an tsáraithe ar dhlí an Aontais.
Córas dliteanais na seirbhísí poiblí
74
Sonraíonn an chúirt a rinne an tarchur gur tugadh isteach le Dlí 20/2021, chun foráil a dhéanamh maidir le bearta éifeachtacha chun mí-úsáid conarthaí ar théarma seasta i ndiaidh a chéile a chosc agus pionós a ghearradh air, inter alia, foráil bhreise nua in EBEP, eadhon an 17ú ceann, lena bhforáiltear do chóras dliteanais na seirbhísí poiblí i gcás neamhchomhlíonadh, go háirithe, na bhforálacha maidir le gníomhairí conarthacha ar théarma seasta a earcú. I gcomhréir leis an bhforáil bhreise nua sin, ‘[b]eidh an tseirbhís phoiblí freagrach as comhlíonadh na bhforálacha a leagtar amach in EBEP agus, go háirithe, chun cinntiú go seachnófar aon chineál neamhrialtachta in earcú gníomhairí conarthacha ar théarma seasta agus in ainmniú gníomhairí neamhbhuana’. Ar an gcaoi chéanna, foráiltear leis an bhforáil bhreise nua go ‘[bh]fágfaidh gníomhartha neamhrialta arna ndéanamh san ábhar seo nach mór an dliteanas a cheanglaítear a chur i ngníomh i gcomhréir leis na rialacha atá i bhfeidhm i ngach seirbhís phoiblí.’
75
I ndáil leis sin, ní mór a thabhairt faoi deara gur chinn an Chúirt, i mbreithiúnas an 7 Márta 2018, Santoro (C‑494/16, EU:C:2018:166), gur chinn an Chúirt go bhfuil sásra náisiúnta maidir le dliteanas na seirbhísí poiblí, ar choinníoll go bhféadfaí éifeachtacht iomlán na rialacha arna nglacadh de bhun an Chomhaontaithe Réime a áirithiú le bearta éifeachtacha agus athchomhairleacha eile ag gabháil leis chun mí-úsáid conarthaí ar théarma seasta i ndiaidh a chéile a chosc agus chun pionós a ghearradh air, faoi réir fhíorú na cúirte náisiúnta.
76
Sa bhreithiúnas sin, bhunaigh an Chúirt a measúnú ar fhorálacha náisiúnta faoina gceanglaítear ar údaráis riaracháin suimeanna a íocadh le hoibrithe mar chúiteamh ar an damáiste a fulaingíodh mar thoradh ar shárú na bhforálacha a bhaineann le hearcaíocht nó fostaíocht a aisghabháil ó na stiúrthóirí freagracha, i gcás ina bhfuil an sárú sin de chineál toiliúil nó ina n‑eascraíonn sé as mí-iompar tromchúiseach. I gcomhthéacs an cháis as ar eascair an breithiúnas sin, ba léir freisin ón gcomhad os comhair na Cúirte gur cuireadh an sárú sin san áireamh, anuas air sin, ar mhaithe le measúnú a dhéanamh ar obair na stiúrthóirí sin, nach bhféadfaí bónas ar bhonn feidhmíochta a dheonú dóibh mar gheall ar an sárú sin. Anuas air sin, foráiltear leis an dlí náisiúnta atá i gceist nach bhféadfadh seirbhísí phoiblí atá tar éis gníomhú de shárú ar na forálacha a bhaineann le hearcaíocht nó le fostaíocht daoine a earcú, ar aon fhoras ar bith, le linn na 3 bliana tar éis an tsáraithe sin (féach breithiúnas an 7 Márta 2018, Santoro (C‑494/16, EU:C:2018:166, mír 52).
77
Mar a thug an tAbhcóide Ginearálta faoi deara, go bunúsach, i míreanna 78 agus 79 dá Thuairim, d’fhéadfadh sásra náisiúnta lenar féidir dliteanas aonair fhoireann na seirbhíse poiblí ghlacadh a bheith ina bheart lena ngearrtar pionós cuí ar mhí-úsáid conarthaí ar théarma seasta i ndiaidh a chéile, ar choinníoll go bhfuil bearta éifeachtacha, athchomhairleacha agus comhréireacha eile ag gabháil leis an sásra sin lenar féidir fáil réidh le hiarmhairtí an tsáraithe ar dhlí an Aontais. I ndáil leis sin, ní féidir sásra den sórt sin a laghdú go féidearthacht theibí nó theoiriciúil amháin ach ní mór dó, go háirithe, a bheith bunaithe ar fhorálacha náisiúnta sonracha, intuartha agus infheidhme sa chleachtas. Go deimhin, más amhlaidh an cás, déantar foráil leis an dlí náisiúnta do bhearta pionóis lena dtugtar ráthaíochtaí éifeachtacha chun oibrithe a chosaint, mar a cheanglaítear le dlí an Aontais, i gcomhréir leis an gcásdlí dá dtagraítear i mír 46 den bhreithiúnas sin.
78
Chinn an Chúirt, i gcás a bhain le forálacha náisiúnta comhchosúla, nó fiú, mar a chuir Pobal Féinrialaitheach Mhaidrid in iúl ag an éisteacht, atá comhionann leo siúd atá i gceist sna príomhimeachtaí, gur chosúil go raibh foclaíocht na bhforálacha atá i gceist chomh débhríoch agus chomh teibí sin nach raibh siad inchomparáide leis na forálacha náisiúnta lena rialaítear sásra na hIodáile maidir le dliteanas údarás riaracháin, ar thagair an Chúirt dóibh i mbreithiúnas an 7 Márta 2018, Santoro (C‑494/16, EU:C:2018:166) (féach breithiúnas an 22 Feabhra 2024, Consejería de Presidencia, Justicia e Interior de la Comunidad de Madrid agus páirtithe eile, C‑59/22, C‑110/22 agus C‑159/22, EU:C:2024:149, mír 113).
79
É sin ráite, is faoin gcúirt a rinne an tarchur atá sé a fhíorú, ar thaobh amháin, an bhfuil córas dliteanais na seirbhísí poiblí dá bhforáiltear le dlí na Spáinne bunaithe ar fhorálacha náisiúnta sonracha, intuartha agus infheidhme sa chleachtas, agus mar thoradh air sin gurb ionann é agus beart lena gceadaítear pionós a ghearradh go cuí ar an tseirbhís phoiblí lena mbaineann agus, ar thaobh eile, an bhfuil bearta éifeachtacha, athchomhairleacha agus comhréireacha ag gabháil leis an gcóras sin lena gceadaítear fáil réidh le hiarmhairtí an tsáraithe sin ar dhlí an Aontais.
80
Leanann sé ó na breithnithe uile roimhe seo nach mór Clásal 5 den Chomhaontú Réime a léiriú sa chaoi nach beart leordhóthanach córas dliteanais na seirbhísí poiblí chun mí-úsáid a eascraíonn as úsáid conarthaí ar théarma seasta i ndiaidh a chéile a chosc agus pionós a ghearradh ina leith, i gcás nach gceadaítear leis an gcóras sin, ar thaobh amháin, agus a chineál débhríoch, teibí agus neamh-intuartha á chur san áireamh, pionós cuí a ghearradh ar úsáid den sórt sin agus, ar thaobh eile, nach bhfuil bearta éifeachtacha, athchomhairleacha agus comhréireacha eile ag gabháil leis lena bhféadfaí iarmhairtí an tsáraithe ar dhlí an Aontais a neamhniú.
Na nósanna imeachta roghnúcháin
81
Mar a luaitear i mír 32 den bhreithiúnas seo, de réir na cúirte a rinne an tarchur, tugadh isteach le Dlí 20/2021, lena bhforáiltear do phróisis chobhsaíochta na fostaíochta poiblí, bearta sonracha i ndlí na Spáinne, inter alia, ionas nach mbeadh eagrú na nósanna imeachta roghnúcháin neamhspleách ar gach imthoisc a bhaineann le cineál mí-úsáideach úsáid conarthaí ar théarma seasta i ndiaidh a chéile. Cé go bhfuil na nósanna imeachta sin ar oscailt d’iarrthóirí nach raibh ina n‑íospartach de mhí-úsáid conarthaí den sórt sin, dheonódh an reachtas, i gcomhthéacs na nósanna imeachta sin, luach cinntitheach don taithí roimh ré agus don am seirbhíse arna chaitheamh ag na hoibrithe ar théarma seasta lena mbaineann i mbun a dtascanna, lena gcúiteofaí go leordhóthanach an mhí-úsáid a fulaingíodh, agus lena n‑éascófaí a rochtain chríochnaitheach ar phost mar ‘oibrí buan’.
82
I ndáil leis sin, ní mór a thabhairt faoi deara, i gcás a bhaineann le comhréireacht nósanna imeachta roghnúcháin, dá bhforáiltear le hAirteagal 2 de Dhlí 20/2021, le Clásal 5 den Chomhaontú Réime, gur mheabhraigh an Chúirt go dtugtar deis d’oibrithe a fostaíodh ar bhealach mí-úsáideach faoi chonarthaí nó caidrimh fostaíochta ar théarma seasta i ndiaidh a chéile iarracht a dhéanamh rochtain a fháil ar chobhsaíocht fostaíochta le heagrú agus foirceannadh nósanna imeachta roghnúcháin, agus go bhféadfadh siad, i bprionsabal, páirt a ghlacadh sna nósanna imeachta sin (féach, chuige sin, breithiúnas an 13 Meitheamh 2024, DG de la Función Pública, Generalitat de Catalunya agus Departamento de Justicia de la Generalitat de Catalunya, C‑331/22 agus C‑332/22, EU:C:2024:496, mír 75 agus an cásdlí dá dtagraítear).
83
Ina theannta sin, is cosúil go gcuireann sannadh, ag reachtas na Spáinne, i gcomhthéacs nósanna imeachta den sórt sin, luach cinntitheach ar thaithí roimhe sin an oibrí sin, a d’fhulaing mí-úsáid conarthaí ar théarma éiginnte i ndiaidh a chéile, agus ar an am seirbhíse a chaith an t‑oibrí sin i gcomhlíonadh a chúraimí, rochtain an oibrí sin ar fhostaíocht chobhsaí chun cinn, ar choinníoll go gcinneann sé páirt a ghlacadh sa nós imeachta roghnúcháin agus go nglactar lena iarratas.
84
Mar sin féin, leanann sé ón gcásdlí nach leor imthosca den sórt sin chun a mheas go gceadaítear le heagrú agus foirceannadh nósanna imeachta roghnúcháin, amhail dá bhforáiltear le Dlí 20/2021, pionós a ghearradh ar mhí-úsáid conarthaí ar théarma seasta neamhbhuan agus fáil réidh le hiarmhairtí an tsáraithe sin ar dhlí an Aontais (féach, chuige sin, breithiúnas an 13 Meitheamh 2024, DG de la Función Pública, Generalitat de Catalunya agus Departamento de Justicia de la Generalitat de Catalunya, C‑331/22 agus C‑332/22, EU:C:2024:496, míreanna 75, 76 agus 78 agus an cásdlí dá dtagraítear).
85
Go deimhin, i gcás nach nglacann an t‑oibrí lena mbaineann páirt i nós imeachta roghnúcháin den sórt sin, nó i gcás nach nglactar lena iarratas, ní fhágfadh eagrú an nós imeachta sin go bhféadfaí pionóis iomchuí a fhorchur as an mí-úsáid a d’fhulaing an t‑oibrí sin nó fáil réidh le hiarmhairtí an tsáraithe sin ar dhlí an Aontais.
86
Thairis sin, faoi réir fíorú atá le déanamh ag an gcúirt a rinne an tarchur, agus taithí na n‑oibrithe ar théarma socraithe lena mbaineann agus an t‑am a chaith siad ag comhlíonadh a gcúraimí á gcur san áireamh, is cosúil nach bhfuil sé teoranta d’oibrithe ar íospartaigh iad de mhí-úsáid conarthaí ar théarma seasta i ndiaidh a chéile ina leith, ach go dtéann sé chun tairbhe do gach oibrí ar théarma seasta a bhfuil an taithí sin acu, lena n‑áirítear iad siúd ar íospartaigh ar mhí-úsáid den sórt sin iad. Dá bhrí sin, ní féidir a mheas, agus an taithí sin agus an tréimhse sheirbhíse sin á gcur san áireamh, go bhfuil sé beartaithe pionós a ghearradh ar chaingean mhí-úsáideach den sórt sin nó fáil réidh le hiarmhairtí an tsáraithe ar dhlí an Aontais.
87
Dá bhrí sin, ní mór a mheas nach mór Clásal 5 den Chomhaontú Réime a léiriú sa chaoi nach beart leordhóthanach é eagrú nósanna imeachta roghnúcháin, agus taithí roimhe sin an oibrí lena mbaineann agus an t‑am a chaith sé agus a chúraimí á gcur san áireamh, chun mí-úsáid a eascraíonn as úsáid conarthaí ar théarma seasta i ndiaidh a chéile a chosc agus pionós a ghearradh ina leith, de réir bhrí Chlásal 5, i gcás nach gceadaítear leis an mbeart sin pionóis a ghearradh go cuí ar mhí-úsáid den sórt sin nó fáil réidh le hiarmhairtí an tsáraithe ar dhlí an Aontais.
88
Leanann sé ó na breithnithe uile roimhe seo nach mór Clásal 5 den Chomhaontú Réime a léiriú sa chaoi:
–
ar thaobh amháin, go gcuirtear cosc leis ar reachtaíocht náisiúnta, mar a léirítear í sa chásdlí náisiúnta, lena bhforáiltear, mar bheart atá beartaithe chun pionós a ghearradh ar mhí-úsáid a eascraíonn as úsáid conarthaí ar théarma seasta i ndiaidh a chéile, de réir bhrí Chlásal 5, go ndéanfaí na conarthaí sin a athrú ina ‘gcaidreamh fostaíochta ar théarma seasta neamhbhuan’, ós rud é nach féidir pionós cuí a ghearradh ar an mí-úsáid sin ná fáil réidh le hiarmhairtí an tsáraithe sin ar dhlí an Aontais leis an mbeart sin, a mhéid a dhéantar caidreamh fostaíochta de chineál sealadach a choinneáil leis an gclásal sin agus, dá bhrí sin, staid éagobhsaí an oibrí lena mbaineann a bhuanú, agus
–
ar an taobh eile, nach ionann sraith beart arb é atá iontu, ar an gcéad dul síos, liúntais ar ráta comhréidh a íoc, faoi réir uasteorainn dhúbailte, ar fhoirceannadh an chaidrimh fostaíochta sin, ar an dara dul síos, córas dliteanais na seirbhísí poiblí atá débhríoch, teibí agus neamh-intuartha agus, ar an tríú dul síos, nósanna imeachta roghnúcháin a eagrú nach ndéanann, agus taithí roimhe sin an oibrí lena mbaineann agus an t‑am a chaith sé ar chomhlíonadh a dhualgas á gcur san áireamh leis an méid sin, an cur san áireamh sin a theorannú d’iarrthóirí a ndearnadh mí-úsáid den sort sin orthu, agus bearta leordhóthanacha chun mí-úsáid den sórt sin a chosc agus pionós a ghearradh ina leith, nuair nach gceadaítear leis na bearta sin pionós a ghearradh ar mhí-úsáid den sórt sin nó fáil réidh le hiarmhairtí an tsáraithe ar dhlí an Aontais.
Costais
89
Ós rud é, a mhéid a bhaineann sé leis na páirtithe sna príomhimeachtaí, go bhfuil na himeachtaí mar chéim sa chás os comhair na cúirte a rinne an tarchur, baineann ceist na gcostas leis an gcúirt sin. Níl na costais a tabhaíodh trí bharúlacha a cuireadh faoi bhráid na Cúirte Breithiúnais, seachas costais na bpáirtithe sin, inghnóthaithe.
Ar na forais sin, rialaíonn an Chúirt (an Mór-Dhlísheomra) mar seo a leanas:
Maidir le Clásal 5 den Chomhaontú Réime maidir le hobair ar théarma seasta, arna thabhairt i gcrích an 18 Márta 1999, atá in Iarscríbhinn Threoir 1999/70/CE ón gComhairle an 28 Meitheamh 1999 maidir leis an gComhaontú Réime maidir le hobair ar théarma seasta a thug CES, UNICE agus CEEP chun críche,
ní mór léiriú a dhéanamh mar seo a leanas:
–
ar thaobh amháin, ní chuirtear cosc leis ar reachtaíocht náisiúnta, mar a léirítear í sa chásdlí náisiúnta, lena bhforáiltear, mar bheart atá beartaithe chun pionós a ghearradh ar mhí-úsáid a eascraíonn as úsáid conarthaí ar théarma seasta i ndiaidh a chéile, de réir bhrí Chlásal 5, go ndéanfaí na conarthaí sin a athrú ina ‘gcaidreamh fostaíochta ar théarma seasta neamhbhuan’, ós rud é nach féidir pionós cuí a ghearradh ar an mí-úsáid sin ná fáil réidh le hiarmhairtí an tsáraithe sin ar dhlí an Aontais leis an mbeart sin, a mhéid a dhéantar caidreamh fostaíochta de chineál sealadach a choinneáil leis an gclásal sin agus, dá bhrí sin, staid éagobhsaí an oibrí lena mbaineann a bhuanú, agus
–
ar an taobh eile, ní hionann sraith beart arb é atá iontu, ar an gcéad dul síos, liúntais ar ráta comhréidh a íoc, faoi réir uasteorainn dhúbailte, ar fhoirceannadh an chaidrimh fostaíochta sin, ar an dara dul síos, córas dliteanais na seirbhísí poiblí atá débhríoch, teibí agus neamh-intuartha agus, ar an tríú dul síos, nósanna imeachta roghnúcháin a eagrú nach ndéanann, agus taithí roimhe sin an oibrí lena mbaineann agus an t‑am a chaith sé ar chomhlíonadh a dhualgas á gcur san áireamh leis an méid sin, an cur san áireamh sin a theorannú d’iarrthóirí a ndearnadh mí-úsáid den sórt sin orthu, agus bearta leordhóthanacha chun mí-úsáid den sórt sin a chosc agus pionós a ghearradh ina leith, nuair nach gceadaítear leis na bearta sin pionós a ghearradh ar mhí-úsáid den sórt sin nó fáil réidh le hiarmhairtí an tsáraithe ar dhlí an Aontais.
Sínithe
(
*1
)	Teanga an cháis: an Spáinnis.
(
i
)	Is ainm bréige é ainm an cháis seo. Ní fhreagraíonn sé d’fhíorainm aon pháirtí sna himeachtaí.